ก.ล.ต.ยืดไลเซนส์บุคลากรตลาดทุน ถึง มี.ค. 64 ลดผลกระทบ COVID-19
ก.ล.ต.ยืดใบอนุญาตธุรกิจตลาดทุน ยาวถึง มี.ค. 64 ลดผลกระทบ COVID-19
17 เม.ย. 2563

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ในสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ก.ล.ต. จึงออกประกาศขยายเวลาการอบรมและการยื่นคำขอต่ออายุการให้ความเห็นชอบให้แก่บุคลากรในธุรกิจตลาดทุน ประเภทผู้จัดการกองทุน ผู้จัดการลงทุนในสัญญาซื้อขายล่วงหน้า นักวิเคราะห์การลงทุน ผู้แนะนำการลงทุน และผู้วางแผนการลงทุนที่ครบกำหนดภายในสิ้นปี 2563 ออกไปจนถึงวันที่ 31 มีนาคม 2564
ทั้งนี้ เพื่อลดผลกระทบจากการเข้าอบรมความรู้ของบุคลากรในธุรกิจตลาดทุนซึ่งมีเป็นจำนวนมาก โดยเมื่อบุคลากรดังกล่าวได้รับการต่ออายุแล้วจะมีอายุการให้ความเห็นชอบจนถึงวันที่ 31 ธันวาคม พ.ศ. 2565 ตามเกณฑ์ปกติ
“เนื่องจากบุคลากรที่จะครบอายุการให้ความเห็นชอบภายในสิ้นปี 2563 มีจำนวนมาก ขณะที่ผู้ที่เกี่ยวข้องไม่ว่าจะเป็นบุคลากร ผู้ประกอบธุรกิจ ตลอดจนสถาบันอบรมต่าง ๆ อาจได้รับผลกระทบจากสถานการณ์การแพร่ระบาดของ COVID-19 ประกอบกับการเข้ารับการอบรมของบุคลากรให้ครบถ้วนตามที่กำหนด อาจต้องใช้ระยะเวลานาน ก.ล.ต. จึงเห็นควรออกมาตรการช่วยเหลือบุคลากรในธุรกิจตลาดทุนที่จะได้รับผลกระทบดังกล่าว ในขณะเดียวกัน ก.ล.ต. ได้เร่งประสานงานกับศูนย์ส่งเสริมการพัฒนาความรู้ตลาดทุน (TSI) เพื่อหาแนวทางส่งเสริมให้บุคลากรในธุรกิจตลาดทุนได้พัฒนาความรู้อย่างต่อเนื่องและเข้ารับการอบรมได้สะดวกมากขึ้น เช่น ส่งเสริมการอบรมผ่านระบบอิเล็กทรอนิกส์ (e-Learning)” นางสาวรื่นวดี กล่าว